ΚΑΝΟΝΙΣΜΟΣ (ΕΚ) αριθ. 2238/94 ΤΟΥ ΣΥΜΒΟΥΛΙΟΥ της 14ης Σεπτεμβρίου 1994 για την τροποποίηση του κανονισμού (ΕΚ) αριθ. 3359/93 στο μέτρο που επιβάλλει δασμό αντιντάμπινγκ επί των εισαγωγών σιδηροπυριτίου καταγωγής Βραζιλίας, το οποίο παράγει η βραζιλιανή εταιρεία Rima Electrometalurgia SA

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988, για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1),

την πρόταση που υπέβαλε η Επιτροπή, μετά από διαβουλεύσεις, στο πλαίσιο της συμβουλευτικής επιτροπής, όπως προβλέπεται από τον προαναφερθέντα κανονισμό,

Εκτιμώντας τα ακόλουθα:

(1) Με το άρθρο 1 παράγραφος 3 του κανονισμού (ΕΟΚ) αριθ. 1115/91 (2), το Συμβούλιο επέβαλε οριστικό δασμό αντιντάμπινγκ ύψους 12,2 % στις εισαγωγές σιδηροπυριτίου, το οποίο υπάγεται στους κωδικούς ΣΟ 7202 21 10, 7202 21 90 και ex 7202 29 00, καταγωγής Βραζιλίας και το οποίο παράγεται και εξάγεται απευθείας στην Κοινότητα από τη βραζιλιανή εταιρεία Rima Electrometalurgia SA, Belo Horizonte, Brazil (στο εξής "Rima").

(2) Με την απόφαση του Δικαστηρίου της 7ης Δεκεμβρίου 1993 στην υπόθεση C-216/91, το άρθρο 1 παράγραφος 3 του κανονισμού (ΕΟΚ) αριθ. 1115/91 κηρύχτηκε άκυρο μετά από την υποβολή αίτησης ακύρωσης εκ μέρους της Rima.

(3) Με ανακοίνωση που δημοσιεύθηκε στις 6 Μαΐου 1992 (3), η Επιτροπή, μετά από διαβουλεύσεις στο πλαίσιο της συμβουλευτικής επιτροπής και σύμφωνα με το άρθρο 14 του κανονισμού (ΕΟΚ) αριθ. 2423/88, άρχισε διαδικασία για την επανεξέταση, μεταξύ άλλων, του κανονισμού (ΕΟΚ) αριθ. 1115/91.

(4) Συνεπεία της εν λόγω επανεξέτασης, το Συμβούλιο, με τον κανονισμό (ΕΚ) αριθ. 3359/93 (4), επέβαλε τροποποιημένο δασμό αντιντάμπινγκ ύψους 20,5 % στις εισαγωγές σιδηροπυριτίου καταγωγής Βραζίλίας, το οποίο παράγει η Rima.

(5) Η Rima έχει ζητήσει την ανάκληση του προαναφερθέντος τροποποιημένου δασμού κατ' εφαρμογή του άρθρου 176 της συνθήκης ΕΚ, το οποίο ορίζει ότι το όργανο, του οποίου η πράξη εκηρύχθη άκυρη από το Δικαστήριο, οφείλει να λάβει τα μέτρα που συνεπάγεται η εκτέλεση της απόφασης του Δικαστηρίου.

(6) Η Επιτροπή εξέτασε τις επιπτώσεις της απόφασης για το δασμό που εφαρμόζεται σήμερα και έχει καταλήξει στο συμπέρασμα ότι η κατάσταση της Rima δεν έχει μεταβληθεί ουσιαστικά σε σύγκριση με την κατάσταση κατά το χρόνο της πρώτης επανεξέτασης, στην οποία βασίστηκε το Δικαστήριο για να αποφανθεί ότι θα πρέπει να ακυρωθεί ο δασμός επί των προϊόντων της Rima. Συνεπεία της ακύρωσης του δασμού, η Rima δεν υπόκειτο σε κανένα δασμό αντιντάμπινγκ κατά το χρόνο έναρξης της διαδικασίας επανεξέτασης.

(7) Συνεπώς, το Συμβούλιο είναι της γνώμης ότι η Rima δεν θα πρέπει να υπόκειται σε κανένα δασμό υψηλότερο από αυτόν που της επεβλήθη ήδη πριν από την πρώτη επανεξέταση, και τούτο διότι το Συμβούλιο δεν έχει κανένα λόγο να πιστεύει ότι τα δεδομένα για τη Rima είχαν μεταβληθεί κατά τη διάρκεια της δεύτερης επανεξέτασης, δεδομένου ότι η εν λόγω εταιρεία δεν προέβη σε εξαγωγές προς την Κοινότητα κατά την περίοδο έρευνας που ελήφθη υπόψη στο πλαίσιο της δεύτερης επανεξέτασης. Κατά συνέπεια, ο δασμός αντιντάμπινγκ ύψους 20,5 % ο οποίος επεβλήθη στη Rima με τον κανονισμό (ΕΚ) αριθ. 3359/93, θα πρέπει να ανακληθεί από την ημερομηνία έναρξης της ισχύος του κανονισμού.

(8) Δεδομένου ότι ο παρών κανονισμός δεν τροποποιεί ούτε επιβεβαιώνει τα μέτρα που προβλέπονται στον κανονισμό (ΕΚ) αριθ. 3359/93, κατά την έννοια του άρθρου 15 παράγραφος 1 του κανονισμού (ΕΟΚ) αριθ. 2423/88, η ημερομηνία κατά την οποία έπρεπε να λήξει η ισχύς τους δυνάμει της προαναφερθείσας διάταξης παραμένει αμετάβλητη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ανακαλείται ο δασμός αντιντάμπινγκ ύψους 20,5 %, ο οποίος έχει επιβληθεί με το άρθρο 1 παράγραφος 2 του κανονισμού (ΕΚ) αριθ. 3359/93 στις εισαγωγές σιδηροπυριτίου καταγωγής Βραζιλίας, που παράγει η Cia Rima Electrometalurgia SA, Belo Horizonte, Brazil.

Άρθρο 2

Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 10 Δεκεμβρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Σεπτεμβρίου 1994.

Για το Συμβούλιο

Ο Πρόεδρος

Th. WAIGEL

(1) ΕΕ αριθ. L 209 της 2. 8. 1988, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 522/94 (ΕΕ αριθ. L 66 της 10. 3. 1994, σ. 10).

(2) ΕΕ αριθ. L 111 της 3. 5. 1991, σ. 1.

(3) ΕΕ αριθ. C 115 της 6. 5. 1992, σ. 2.

(4) ΕΕ αριθ. L 302 της 9. 12. 1993, σ. 1.